Påmelding til ritt 2006  -  TVK – junior og senior

Les denne orienteringen nøye før du sender påmeldinger til ritt.
 
Påmeldingen:
All påmelding skal foretas gjennom klubben og de aktive selv skal ikke benytte on-line påmelding der dette skulle være mulig. For å melde deg på ritt krysser du av i påmeldingsskjemaet ”Aktuelle ritt/påmeldingsskjema”. Skjemaet sendes (helst elektronisk) til Arne Mikkelsen. Liste sendt som rein tekst i en epost er også kurant. Send påmeldinger for hele sesongen samtidig, det er en fordel for klubben å ha sesongplanen for den enkelte utøver. For endringer gjennom sesongen; se nedenfor.  Til turritt melder du deg på og betaler selv, unntatt TVKs turritt (se under). For Maraton-Norgescupen melder du deg også på selv, men klubben betaler startkontingenten, se egen instruks.
Rittplanen på nettsida http://www.ntnu.no/~amikkel/tvk/ vil holdes oppdatert med navn over påmeldte. Sjekk! På denne nettsida finner du også link til nærmere detaljer om hvert ritt. 

Lisens/Aktivitetsavgift: 
For å delta i ritt må du ha løst lisens. Informasjon på http://www.ntnu.no/~amikkel/tvk/   eller http://www.tvk.no. Ryttere som løser lisens og er med i ritt for aktive må betale en aktivitetsavgift til klubben. Beløpet er i år: juniorer 600 kr og seniorer 800 kr og innkreves over giro.

Startkontingent: 
Klubben dekker ordinær startkontingent (maks 200 kr) for aktive ritt. For NC-maraton dekkes opptil 200 kr av startkontingenten.  I år er makskontingenten doblet til 200 kr slik at klubben forbeholder seg retten til å kreve egenandeler. Dette vil i så fall bli varslet.
For turritt må du selv betale startkontingent. I TVKs egne turritt Byneset-Klæbu rundt og Markathrillern betaler TVK startkontingenten når du melder deg på gjennom oppmannen innen fristen, for Markathrillern fratrukket en egenandel på 150 kr som innkreves i etterkant.  For banecupritt melder du deg på ved start og ber arrangøren sende samleregning til TVK. 

Reiseutgifter:
Klubben dekker reise og overnatting for NC-ritt utenfor Trøndelag for et begrenset antall ryttere - så langt økonomien tillater. Påmelding til NC-ritt viser at du er interessert i å delta. Hvem som blir tatt ut til å delta blir bestemt ut fra innsatsen i tidligere ritt. Ved arrangerte fellesreiser til kretsritt i N-Trøndelag dekker klubben reise, ikke ved privatreiser.
 
Justeringer av påmelding
Du kan gjennom sesongen justere innsendt påmelding ved å sende inn nytt skjema eller epost til oppmannen seinest to dager før arrangørens påmeldingsfrist. Dersom du bestemmer deg seinere må du etteranmelde deg ved start og betale startkontingenten selv. Be da om kvittering så kan du få dekket ordinær startkontingent av klubben ved sesongslutt. 

Hvis du likevel ikke kan delta?
Skulle du bli syk eller av andre grunner ikke kan delta i et ritt der du har varslet påmelding, må du snarest varsle oppmann minst 2 dager før arrangørens påmeldingsfrist. Varsler du seinere eller ikke stiller til start uten varsel, må selv betale startkontingenten. Kun legeattest gir fritak fra denne regelen (innskjerpet i 2006). Dette kravet og evt. andre krav sendes i samlefaktura ved slutten av sesongen.

Trondheim 30.mars 2006
Arne Mikkelsen,						Linda Bjørgan
oppmann junior/senior terreng.				oppmann junior/senior landevei.